ኢትዮጵያ ከአለም ባንክ ጋር የ1 ነጥብ 3 ቢሊዮን ዶላር የብድርና ድጋፍ ስምምነት ተፈራረመች
ኢትዮጵያና የአለም ባንክ የ1ነጥብ 3 ቢሊዮን የአሜሪካ ዶላር የብድርና ድጋፍ ትብብር ስምምነት ተፈራረሙ።ስምምነቱን የገንዘብና ኢኮኖሚ ልማት ትብብር ሚኒስትር ዶክተር አብርሃም ተከስተና በኢትዮጵያ የአለም ባንክ ዳይሬክተር ሚስ ካሮላይን ተርክ ተፈራርመዋል።ዶክተር አብርሃም በስምምነቱ ወቅት እንደገለጹት ገንዘቡ በዋናነት አገሪቱ እየተገበረቻቸው ለሚገኙ ሁለት ፕሮግራሞች ማስፈጸሚያ ይውላል። ከተፈረመው ስምምነት መካከል 700 ሚሊዮን ዶላሩን ባንኩ ለኢትዮጵያ በድጋፍ መልክ የለገሰ ሲሆን በጀቱ የማህበራዊ አገልግሎቶችን ተደራሽ ለማድረግ የተቀረጹ ፕሮግራሞችን ለማስፈጸም ይውላል። ቀሪው 600 ሚሊዮን ዶላር ደግሞ በረዥም ጊዜ የሚከፈል የብድር ስምምነት ሲሆን በገጠር የምግብ ዋስትና ፕሮግራም ማስፈጸሚያ  እንደሚውል ዶክተር አብርሃም ገልጸዋል። በስምምነቱ የተገኘው ገንዘብ በስምንት ክልሎች ተግባራዊ የሚደረግ ሲሆን ለትምህርት፣ለጤና፣ለግብርና፣ለንፁህ መጠጥ ውሃ አቅርቦትና ለገጠር መንገድ ግንባታ ይውላል። በኢትዮጵያ የአለም ባንክ ዳይሬክተር ሚስ ካሮላይን ተርክ እንዳሉት ባለፉት ዓመታት የኢትዮጵያ መንግስት አገልግሎቶችን በፍትሃዊነት ለማዳረስ የዘረጋቸው ፕሮግራሞች ውጤታማ ሆነዋል። መንግስት በአለም ባንክ የተቀመጡትን መለኪያዎች ሁሉንም በሚባል መልኩ ማሳካት እንደቻለ ጠቅሰው መንግስት ቁርጠኝነቱን ወስዶ ላስመዘገባቸው ድሎች አድናቆትና ምስጋና ይገባዋል ብለዋል። የዛሬው ስምምነትም ፕሮግራሞቹን በፍጥነት፣በጥራትና በፍትሃዊነት ለሁሉም የህብረተሰብ ክፍሎች ለማዳረስ የሚደረገውን ጥረት ለመደገፍና ለማገዝ ነው ሲሉ ተናግረዋል።(ኢዜአ)